CELEX: 32019R0905
Language: bg
Date: 2019-03-13 00:00:00
Title: Делегиран регламент (ЕС) 2019/905 на Комисията от 13 март 2019 година за изменение на Делегиран регламент (ЕС) 2018/2034 за установяване на план за премахване на изхвърлянето на улов за определени видове дънен риболов в северозападните води за периода 2019—2021 г.

4.6.2019   
               
               
                  BG
               
               
                  Официален вестник на Европейския съюз
               
               
                  L 145/2
               
            
         ДЕЛЕГИРАН РЕГЛАМЕНТ (ЕС) 2019/905 НА КОМИСИЯТА
         от 13 март 2019 година
         за изменение на Делегиран регламент (ЕС) 2018/2034 за установяване на план за премахване на изхвърлянето на улов за определени видове дънен риболов в северозападните води за периода 2019—2021 г.
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 6 и член 18, параграфи 1 и 3 от него,
         като има предвид, че:
         
                     (1)
                  
                  
                     Регламент (ЕС) № 1380/2013 има за цел постепенното премахване на изхвърлянето на улов в рибарството в целия ЕС чрез въвеждане на задължение за разтоварване по отношение на улова от видовете, за които са въведени ограничения на улова.
                  
               
                     (2)
                  
                  
                     С оглед на изпълнението на задължението за разтоварване с член 15, параграф 6 от Регламент (ЕС) № 1380/2013 на Комисията беше предоставено правомощие да приема чрез делегирани актове планове за премахване на изхвърлянето на улов за първоначален период до три години, който може да бъде подновен за допълнителен период от общо три години въз основа на съвместни препоръки, изготвени от държавите членки след допитване до съответните консултативни съвети.
                  
               
                     (3)
                  
                  
                     Пряк управленски интерес по отношение на риболова в северозападните води имат Белгия, Испания, Франция, Ирландия, Нидерландия и Обединеното кралство. На 31 май 2018 г. тези държави членки представиха на Комисията съвместна препоръка относно план за премахване на изхвърлянето на улов за определени видове дънен риболов в северозападните води за периода 2019—2021 г., съгласувана с Регионалния консултативен съвет за северозападните води и Консултативния съвет по пелагичните видове. Съвместната препоръка беше изменена на 30 август 2018 г.
                  
               
                     (4)
                  
                  
                     Въз основа на тази съвместна препоръка с Делегиран регламент (ЕС) 2018/2034 на Комисията (2) беше установен план за премахване на изхвърлянето на улов за определени видове дънен риболов в северозападните води за периода 2019—2021 г.
                  
               
                     (5)
                  
                  
                     На 14 ноември 2018 г. Белгия, Испания, Франция, Ирландия, Нидерландия и Обединеното кралство представиха нова съвместна препоръка, в която предложиха три поправки в плана за премахване на изхвърлянето на улов, установен с Делегиран регламент (ЕС) 2018/2034.
                  
               
                     (6)
                  
                  
                     Съгласно член 18, параграф 2 от Регламент (ЕС) № 1380/2013 Комисията трябва да способства за сътрудничеството между държавите членки, включително, когато е необходимо, да осигурява набавянето на научни становища от съответните научни органи. Преди приемането на Делегиран регламент (ЕС) 2018/2034 компетентните научни органи представиха становища, които бяха разгледани от Научния, технически и икономически комитет по рибарство (НТИКР). Новата съвместна препоръка предлага поправки от техническо естество, които се съдържат и във вече полученото научно становище.
                  
               
                     (7)
                  
                  
                     Съгласно точка 28 от Междуинституционалното споразумение от 13 април 2016 г. за по-добро законотворчество Комисията се консултира с експерти, определени от отделните държави членки, преди приемането на делегиран акт. Мерките, предложени в новата съвместна препоръка, са в съгласие със становището на експертната група по рибарство, която се състои от представители на 28-те държави членки, Комисията, както и Европейския парламент в качеството му на наблюдател.
                  
               
                     (8)
                  
                  
                     На първо място, в новата съвместна препоръка се предлага поправка на определението за „Панел Селтра“, установено в Делегиран регламент (ЕС) 2018/2034, тъй като това определение не е в съответствие със съвместната препоръка от 31 май 2018 г.
                  
               
                     (9)
                  
                  
                     На второ място, в новата съвместна препоръка се предлага заличаване на изискването за използване на високо селективни уреди при риболов на норвежки омар с тралове, тъй като това изискване е било погрешно включено в съвместната препоръка от 31 май 2018 г. и следователно и в Делегиран регламент (ЕС) 2018/2034.
                  
               
                     (10)
                  
                  
                     И накрая, в новата съвместна препоръка се предлага да се изключи дънният риболов на кралски миди от приложното поле на някои технически мерки, предназначени за подобряване на селективността в Ирландско море, тъй като в съвместната препоръка от 31 май 2018 г. и следователно в Делегиран регламент (ЕС) 2018/2034 намерението не е било този вид риболов да бъде включен в приложното поле на тези технически мерки.
                  
               
                     (11)
                  
                  
                     Поради това Делегиран регламент (ЕС) 2018/2034 следва да бъде съответно изменен.
                  
               
                     (12)
                  
                  
                     Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху планирането на риболовния сезон за корабите на Съюза и съответните стопански дейности. Като се има предвид, че установеният с Делегиран регламент (ЕС) 2018/2034 план за премахване на изхвърлянето на улов се прилага от 1 януари 2019 г., настоящият регламент следва да се прилага с обратно действие от 1 януари 2019 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Делегиран регламент (ЕС) 2018/2034 се изменя, както следва:
            
                        1)
                     
                     
                        В член 2 параграф 2 се заменя със следното:
                        
                           „2.   „Панел Селтра“ означава устройство за селективност, което:
                           
                                       а)
                                    
                                    
                                       се състои от горен панел с размер на отвора на мрежата от минимум 270 mm (ромбоиден отвор) или горен панел с размер на отвора на мрежата от минимум 300 mm (квадратен отвор), поставен в правоъгълен участък с четири панела, в правия участък на тралната торба;
                                    
                                 
                                       б)
                                    
                                    
                                       е с дължина най-малко 3 метра;
                                    
                                 
                                       в)
                                    
                                    
                                       е разположено на не повече от 4 метра от въжето на торбата; и
                                    
                                 
                                       г)
                                    
                                    
                                       е с пълната ширина на горната част на правоъгълния участък на трала (т.е. от ива до ива).“
                                    
                                 
                     
                  
                        2)
                     
                     
                        В член 3, параграф 1 буква г) се заменя със следното:
                        
                                    „г)
                                 
                                 
                                    норвежки омар (Nephrops norvegicus), уловен с тралове с размер на отвора на мрежата 80—110 mm в участък 6а на ICES в рамките на дванадесет морски мили от брега.“
                                 
                              
                  
                        3)
                     
                     
                        В член 10, параграф 4 второто изречение се заменя със следното:
                        „Настоящата разпоредба не се прилага за кораби, чийто улов се състои от над 30 % норвежки омар или над 85 % кралски миди.“
                     
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 март 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 354, 28.12.2013 г., стр. 22.
         
            (2)  Делегиран регламент (ЕС) 2018/2034 на Комисията от 18 октомври 2018 г. за установяване на план за премахване на изхвърлянето на улов за определени видове дънен риболов в северозападните води за периода 2019 — 2021 г. (ОВ L 327, 21.12.2018 г., стр. 8).